
1.
JAVNI POZIV za PREDLAGANJE PROGRAMA/PROJEKATA/MANIFESTACIJA udruga U KULTURI u 2027. godini
1.1.
CILJ JAVNOG POZIVA I PRIORITETI ZA DODJELU SREDSTAVA 
Cilj ovog Javnog poziva je podržati programe, projekte i manifestacije udruga u kulturi sa svrhom razvitka i promicanja kulturnog života Grada Duge Rese te njegovanja tradicijske i kulturno umjetničke baštine našeg kraja.
Javne potrebe u kulturi za koje se sredstava osiguravaju u proračunu Grada Duge Rese jesu kulturne djelatnosti, programi, projekti i manifestacije od interesa za Grad Dugu Resu.

Od interesa za Grad smatraju se programi koji su stručno utemeljeni i vođeni, kreativni i inovativni, čije je odvijanje u kontinuitetu i koji su također i ekonomični.

Na postupak objavljivanja i provedbe Javnog poziva za predlaganje programa/projekata/manifestacije u kulturi na odgovarajući način primjenjuju se odredbe Zakona o kulturnim vijećima i financiranju javnih potreba u kulturi (NN broj 83/22) i Pravilnika o financiranju programa i projekata od interesa za opće dobro koje provode udruge (Službeni glasnik Grada Duge Rese broj 05/15, 11/18 i 8/21).
Za organizacijske, administrativne i druge poslove i aktivnosti u provedbi ovog Javnog poziva nadležna je Stručna služba za opće i pravne poslove, imovinu i društveno-kulturne djelatnosti Grada Duge Rese.
Opći ciljevi ovog Javnog poziva su poticanje ravnomjernog razvoja kulturnih djelatnosti i ponude kulturnih programa te očuvanje kulturne baštine na području Grada Duge Rese.
Kriteriji i prioriteti temeljem kojih će se utvrđivati prednost prijavljenog programa/projekta/manifestacije su:

· Neposredna ili posredna korist za društvenu zajednicu te doprinos razvoju civilnog društva na području Grada Duge Rese

· Aktivnosti utvrđene programom/projektom/manifestacijom doprinose ispunjavanju ciljeva i prioriteta definiranih strateškim i planskim dokumentima Grada,
· Organizacijski i ljudski kapaciteti za provedbu programa/projekta/manifestacije,

· Uspješnost u dosadašnjoj provedbi programa/projekta/manifestacije u području kulture,
· Realan odnos troškova i očekivanih rezultata programa/projekta/manifestacije,

· Suradnja s drugim udrugama i partnerima s područja Grada Duge Rese,

· Inovativnost  i primjenjivost programa/projekta/manifestacije,

· Uključenost volonterskog rada, posebice mladih koji na taj način stječu znanja i vještine potrebne za aktivno sudjelovanje u demokratskom društvu,

· Sufinanciranje iz drugih izvora (Karlovačke županije, nadležnog  ministarstva, zaklada, EU fondova, privatnih donatora i sl.)
· Uređen sustav prikupljanja članarina.

1.2.  PODRUČJA KULTURNIH DJELATNOSTI
Prijave na javni poziv podnose se za financiranje/sufinanciranje projekata/programa/manifestacija u kulturi od interesa za Grad Dugu Resu i to:

· Zaštita i očuvanje materijalnih i nematerijalnih kulturnih dobara

· Dramska i plesna umjetnost
· Glazbene i scenske manifestacije i festivali

· Izložbe i druge manifestacije u likovnoj djelatnosti

· Likovni, literarni i audiovizualni amaterizam

· Manifestacije u kulturi

· Programi poticanja i razvitka kulturno-umjetničkog amaterizma

· Međunarodna kulturna suradnja

· Ostale djelatnosti u području kulture i umjetnosti.

1.3. PLANIRANI IZNOSI I UKUPNA  PROCIJENJENA VRIJEDNOST JAVNOG POZIVA
Ukupno procijenjena vrijednost Javnog poziva za 2027. godinu je 30.000,00 €. U slučaju potrebe, a temeljem dostavljenih prijava po ovom Pozivu, Grad Duga Resa može osigurati dodatna sredstva. Točan iznos biti će osiguran Proračunom  Grada za 2027. godinu.

Najmanji iznos koji će se dodijeljivati programima/projektima/manifestacijama udruga je 500,00 €, najveći 10.000,00 € odnosno 3.000,00 € za programe/projekte/manifestacije udruga u kulturi koje nemaju sjedište na području Grada ali provode svoju aktivnost na području Grada Duge Rese.
Programi/projekti/manifestacije udruga u kulturi se mogu financirati u 100% iznosu ukupnih prihvatljivih troškova programa/projekta/manifestacija pri čemu potencijalni prijavitelji nisu dužni osigurati sufinanciranje iz vlastitih sredstava.

Programi/projekti/manifestacije se mogu sufinancirati od strane Grada kao davatelja financijskih sredstava s time da udruga mora navesti postotak financiranja koje traži od Grada odnosno postotak koji udruga treba osigurati iz drugih izvora financiranja.

Razmatrati će se samo programi/projekti/manifestacije koji su pravodobno prijavljeni te koji zadovoljavaju propisane uvjete Poziva.
Iznimno, udruge čije prijave imaju manje nedostatke koji ne utječu na sadržaj bitan za ocjenjivanje prijave, Grad će tražiti naknadno dopunjavanje, odnosno ispravljanje prijave potrebnim podacima ili prilozima u roku od 5 dana koji je jednak za sve prijavitelje.

Za prijavitelje koji na zahtjev Grada kao davatelja financijskih sredstava u dodatnom roku od 5 dana dostave tražene podatke ili priloge, smatrati će se da su podnijeli potpunu prijavu.
U okviru ovog Javnog poziva planira se ugovoriti dodjela financijskih sredstava za okvirno 6 programa/projekata/manifestacija udruga u kulturi.
Ukoliko se ovim Javnim pozivom ne utroše sva osigurana financijska sredstva, Grad kao davatelj sredstava može posebnom odlukom gradonačelnika dodijeliti sredstva u slučajevima predviđenim člankom 6. stavak 3.  Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN broj 26/15 i 37/21).

2.
FORMALNI UVJETI JAVNOG POZIVA
2.1. Prihvatljivi prijavitelji: tko može podnijeti prijavu?

Da bi bile prihvatljivi prijavitelji, udruge moraju udovoljavati sljedećim općim uvjetima:
1. Udruga mora biti registrirana temeljem Zakona o udrugama (NN br. 74/14, 70/17, 98/19 i 151/22) i upisana u Registar udruga RH
2. Udruga mora biti upisana u Registar neprofitnih organizacija pri Ministarstvu financija (čl. 34. st. 5. Zakona o fin. poslovanju i računovodstvu neprofitnih organizacija (NN br. 121/14 i 114/22) i voditi transparentno financijsko poslovanje što za potrebe ovog Javnog poziva znači da uredno svaku godinu dostavlja FINA-i za potrebe Ministarstva financija godišnji račun prihoda i rashoda, bilancu i bilješke uz financijske izvještaje u skladu s propisima o računovodstvu neprofitnih organizacija
3. Udruga mora djelovati najmanje jednu godinu

4. Da se udruga svojim statutom opredijelila za obavljanje djelatnosti i aktivnosti  koje su predmet financiranja i kojima promiče uvjerenja i ciljeve koji nisu u suprotnosti s Ustavom i zakonom

5. Da je udruga uredno ispunila obveze iz svih prethodno sklopljenih ugovora o financiranju iz Proračuna Grada Duge Rese 
6. Da udruga nema dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Grada

7. Da se protiv osobe ovlaštene za zastupanje i voditelja programa/projekta/manifestacije ne vodi kazneni postupak i nije pravomoćno osuđen za prekršaje ili kaznena djela definirana Uredbom

8. Da udruga ima uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima

9. Da udruga ima utvrđen način javnog objavljivanja programskog i financijskog izvješća o radu za proteklu godinu (mrežne stranice ili drugi prikladan način)
10. Udruga mora imati odgovarajuće organizacijske kapacitete i ljudske resurse za provedbu programa/projekta/manifestacije
11. Udruga može na natječaj prijaviti samo jedan program/projekt/manifestaciju
12. Prijavljen program/projekt/manifestacija udruga treba  provoditi u vremenskom periodu od 01. 01. 2027. do 31. 12. 2027. godine i ne smije trajati duže od 12 mjeseci, osim izuzetno za projekte od osobite važnosti za Grad Dugu Resu

13. Za kandidirani program/projekt/manifestaciju ne smiju biti u cijelosti odobrena sredstva  iz nekog drugog izvora financiranja

14. Programi, projekti i manifestacije moraju biti od interesa za opće dobro, a ne isključivo za strukovne potrebe svojih članova

15. Indirektni troškovi ne smiju  iznositi više od 25% ukupnog iznosa planiranog za provedbu programa/projekta/manifestacije
16. Prijava na Poziv mora biti pravovremena i sadržavati sve podatke i propisanu prijavnu dokumentaciju.

Osim općih uvjeta utvrđenih člankom 12. Pravilnika utvrđuju se i posebni kriteriji za vrednovanje projekata i programa kako slijedi:

1. doprinos rješavanja problema važnih za lokalnu zajednicu,
2. kvaliteta, izvornost i inovativnost predloženog projekta/programa/manifestacije, 

3. lokalni, regionalni ili nacionalni značaj projekta/programa/manifestacije,
4. uključenost korisnika (broj) u projektu/programu/manifestaciji,
5. suradnja s drugim udrugama, institucijama i slično.
U svrhu ostvarivanja prednosti u financiranju/sufinanciranju, osim dosad navedenih uvjeta, kao dodatni uvjet propisuje se:

· uključenost volonterskog rada posebice mladih koji na taj način stječu znanja i vještine potrebne za aktivno sudjelovanje u demokratskom društvu.

Pravo prijave na Poziv nemaju:

1. udruge koje nisu uskladile svoj statut s odredbama Zakona o udrugama (NN broj 74/14, 70/17, 98/19 i 151/22) ili nisu podnijele zahtjev za usklađivanje statuta nadležnom uredu;

2. ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe; 

3. udruge koje nisu upisane u Registar neprofitnih organizacija i/ili ne vode transparentno financijsko poslovanje u skladu s propisima o računovodstvu neprofitnih organizacija;
4. udruge koje nisu podnijele u propisanom roku potrebne izvještaje sukladno sklopljenom ugovoru o financijskoj potpori programa/projektu/manifestaciji udruge za proteklu godinu;
5. udruge koje su nenamjenski trošile prethodno dodijeljena sredstva iz javnih izvora (nemaju pravo prijave sljedeće dvije godine, računajući od godine u kojoj su provodile projekt); 

6. udruge koje su u stečaju; 

7. udruge koje nisu ispunile obveze vezane uz plaćanje doprinosa ili poreza; 

8. udruge čiji je jedan od osnivača politička stranka;
9. ostale neprofitne organizacije koje nisu registrirane kao udruge.
U postupku odabira u bilo kojoj fazi provedbe ovog postupka, isključiti će se prijavitelji za koje se utvrdi da su u prijavnom obrascu i popratnoj dokumentaciji dali lažne, nevjerodostojne ili nepotpune izjave, podatke, informacije i dokumentaciju.

2.2.  Prihvatljivi partneri na programu/projektu/manifestaciji
Udruge prijavitelji mogu realizirati program/projekt/manifestaciju samostalno ili u partnerstvu. Partnerstvo na projektu nije obvezno. Aktivnosti partnera moraju biti jasno sprecificirane u prijavi programa/projekta/manifestacije.

Partnerstvo u programu/projektu/manifestaciji dokazuje se pojedinačnom Izjavom o partnertvu, potpisanom i ovjerenom od strane nositelja programa/projekta/manifestacije i svakog partnera na programu/projektu/manifestaciji.

Ugovor o financiranju/sufinanciranju zaključiti će se s nositeljem programa/projekta/manifestacije koji je ujedno odgovoran za provedbu programa/projekta/manifestacije, namjensko trošenje odobrenih sredstava i izvještavanje.

2.3. Prihvatljive aktivnosti koje će se financirati/sufinancirati putem Javnog poziva

Planirano trajanje projekta/programa/manifestacije  je 12 mjeseci, od 01.01.2027. do 31.12.2027. godine.
Samo izuzetno, program/projekt/manifestacija može trajati duže od 1 godine, ukoliko se ocijeni da je od izuzetne važnosti za Grad.

Mjesto provedbe aktivnosti koje će se financirati/sufinancirati ovim Pozivom je na području Grada Duge Rese, dok je pojedine aktivnosti moguće provoditi na području RH i izvan područja RH ukoliko su od interesa za Grad Dugu Resu ako se za to postigne dogovor u pregovaranju s Gradom.
2.4. Prihvatljivi troškovi koji će se financirati/sufinancirati Javnim pozivom

Sredstvima ovog Javnog poziva mogu se financirati/sufinancirati samo stvarni i prihvatljivi troškovi, nastali provođenjem projekta/programa/manifestacije u vremenskom razdoblju naznačenom u ovim Uputama. Prilikom procjene projekta/programa/manifestacije, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova. 
Pod  izravnim troškovima podrazumijevaju se troškovi koji su neposredno povezani uz provedbu pojedinih aktivnosti predloženog programa/projekta/manifestacije kao što su:

· izdaci za troškove plaća ili naknada voditelja programa/projekta/manifestacije, izvoditeljima iz udruge i/ili vanjskim suradnicima koji sudjeluju u provedbi programa/projekta/manifestacije (npr. ugovor o djelu, ugovor o radu, ugovor o autorskom djelu) pri čemu treba navesti ime i prezime osobe koja će biti angažirana, njezine stručne kompetencije i sl.)
· grafičke usluge (grafička priprema, usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu, jedinične cijene), 

· usluge promidžbe (televizijske i radijske prezentacije, održavanje internetskih stranica, obavijesti u tiskovinama, promidžbeni materijal i sl. pri čemu je potrebno navesti vrstu promidžbe, trajanje i cijenu usluge), 
· dio troškova reprezentacije vezani uz organizaciju programskih odnosno prijavljenih aktivnosti (pri čemu treba navesti svrhu, učestalost i očekivani broj sudionika i sl.), koji se mogu odobriti  u postupku pregovaranja s davateljem sredstava ukoliko su nužni za uspješnu provedbu programa/projekta/manifestacije
· troškovi nabavke opreme nužne za provedbu programa/projekta/manifestacije koja mora biti specificirana po vrsti i iznosu, 

· troškovi izrade, kupnje ili iznajmljivanja opreme i materijala namijenjenih isključivo za program/projekt/manifestaciju, te troškovi usluga

· putni troškovi (npr. dnevnice za službena putovanja), 

· izdaci za troškove prijevoza (na smotre i natjecanja i sl.) 
· troškovi smještaja (potrebno specificirati trošak smještaja)
· ostali troškovi koji su izravno vezani za provedbu aktivnosti programa/projekta/manifestacije.
Pod neizravnim troškovima podrazumijevaju se troškovi koji nisu izravno povezani s provedbom programa/projekta/manifestacije, ali neizravno pridonose postizanju njegovih ciljeva pri čemu i ovi troškovi trebaju biti specificirani i obrazloženi kao što su režijski troškovi, troškovi uredskog materijala, bankarski troškovi, trošak sitnog inventara i drugi slični troškovi.
Navedeni troškovi ne smije predstavljati više od 25% ukupno prijavljenog iznosa za financiranje/sufinanciranje programa/projekta/manifestacije. 

2.5.  Neprihvatljivi troškovi 
U neprihvatljive troškove spadaju:

· dugovi i stavke za pokrivanje gubitaka ili dugova;
· dospjele kamate;

· stavke koje se već financiraju iz javnih izvora;

· kupovina zemljišta ili građevina, osim kada je to nužno za izravno provođenje programa/projekta/manifestacije, kada se vlasništvo mora prenijeti na udrugu i/ili partnere najkasnije po završetku programa/projekta/manifestacije;

· gubitci na tečajnim razlikama;

· zajmovi trećim stranama;

· kazne, financijske globe i troškovi sudskih sporova;

· troškovi koji nisu predviđeni Ugovorom;

· donacije u dobrotvorne svrhe;
· drugi troškovi koji nisu u neposrednoj povezanosti sa sadržajem i ciljevima programa/projekta/manifestacije.
2.6.  Zabrana dvostrukog financiranja

Bez obzira na kvalitetu predloženog programa/projekta/manifestacije, Grad neće dati financijska sredstva za aktivnosti koje se u potpunosti već financiraju iz drugih izvora i/ili po posebnim propisima – kada je u pitanju ista aktivnost koja se provodi na istom području, u isto vrijeme i za iste korisnike osim ako se ne radi o koordiniranom sufinanciranju iz više različitih izvora. U slučaju koordiniranog sufinanciranja iz više različitih izvora ukupno financiranje ne može premašiti 100% ukupne vrijednosti predloženog programa/projekta/manifestacije.
3. POSTUPAK PRIJAVE
Prijava se smatra potpunom ukoliko sadrži sve prijavne obrasce i obvezne priloge kako je zahtijevano u Javnom pozivu kako slijedi:

1. Potpisan i ovjeren ispunjeni prijavni obrazac za financiranje/sufinanciranje programa/projekata/manifestacija u kulturi za 2025. godinu (obrazac 1);

2. Potpisan i ovjeren ispunjeni proračun programa/projekata/manifestacija koji se prijavljuje (obrazac 2);

3. Obrazac Izjave o nepostojanju dvostrukog financiranja (obrazac 3);

4. Obrazac Izjave o točnosti i istinitosti podataka (obrazac 4);

5. Obrazac Izjave o partnerstvu (ukoliko postoje partneri) (obrazac 5)

6. Obrazac životopisa voditelja programa/projekta/manifestacije (obrazac 6)

7. Potvrda Ministarstva financija o stanju javnog dugovanja za prijavitelja i partnere iz koje je vidljivo da organizacija nema duga, ishođena za vrijeme trajanja natječaja

8. Potvrda Grada Duge Rese, Upravnog odjela za proračun i financije, javne prihode, nabavu i gradsku riznicu, o nepostojanju dugovanja prema Gradu, za prijavitelja i partnere, iz koje je vidljivo da organizacija nema duga, ishođena za vrijeme trajanja natječaja

Prije potpisa ugovora, prijavitelj će trebati priložiti dokaze da se  protiv odgovorne osobe u udruzi i voditelja projekta ne vodi kazneni postupak. 

3.1. Datum objave Poziva 
Javni poziv za prijavu predlaganja programa/projekata/manifestacija udruga u kulturi u 2027. godini objavljen je dana 28. rujna 2026. godine na mrežnim stranicama Grada www.dugaresa.hr.
3.2. Postupak prijave
Prijavnu dokumentaciju prijavitelji mogu u zatvorenoj omotnici poslati preporučeno poštom, dostavnom službom ili osobnom dostavom u pisarnicu Grada na adresu:

Grad Duga Resa
Povjerenstvo za pripremu i provedbu Javnog poziva za dodjelu financijskih potpora 
za programe/projekte/manifestacije u kulturi za 2027.
Trg sv. Jurja 1, 47 250 Duga Resa
uz naznaku „Ne otvarati – prijava na Javni poziv“.

Cjelokupnu prijavnu dokumentaciju prijavitelji mogu dostaviti i elektroničkim putem na e-mail grad-dugaresa@dugaresa.hr.

U slučaju korištenja dostave dokumentacije elektroničkim putem odnosno dostavom na e-mail adresu Grada, podnositelji prijava dužni su na zahtjev Grada dostaviti na uvid svu potrebnu izvornu dokumentaciju.

Nepotpune i nepravodobne prijave neće se uzimati u obzir.

3.3. Rok za podnošenje prijava
Rok za podnošenje prijava završava dana 30. studenog  2026. godine.

3.4. Dodatne informacije
Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeće adrese: dijana.jurcevic@dugaresa.hr, marina.svete@dugaresa.hr, kristina.livojevic@dugaresa.hr i to najkasnije 15 dana prije isteka roka za dostavu prijave (16.11.2026.).
U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.
3.5. Izmjene i dopune Javnog poziva 
U slučaju da se Javni poziv i  dokumentacija mijenjaju ili dopunjuju prije krajnjeg roka za predaju prijava, sve izmjene i dopune biti će objavljene na mrežnoj stranici Grada www.dugaresa.hr najkasnije 7 dana prije isteka roka za dostavu prijava.
U slučaju donošenja izmjena i dopuna Javnog poziva, svim prijaviteljima koji su već predali prijavu na Javni poziv biti će dana mogućnost da svoju prijavu po potrebi i u primjerenom roku dopune i/ili izmijene.

Prijavitelji su dužni poštivati sve izmjene i dopune Javnog poziva.
4. POSTUPAK ODABIRA

Sve pristigle i zaprimljene prijave proći će kroz sljedeću proceduru:
Čelnik tijela imenuje članove Povjerenstva za pripremu i provedbu Javnog poziva za financiranje/sufinanciranje  programa/projekata/manifestacija za opće dobro koje provode udruge u kulturi,  koje će provesti provjeru  propisanih uvjeta Javnog poziva.

U slučaju potrebe, Povjerenstvo će komunicirati pisanim putem s prijaviteljima u vezi zahtjeva za dodatnim pojašnjenjima prijava.
Nakon provjere svih pristiglih i zaprimljnih prijava u odnosu na propisane uvjete Poziva, Povjerenstvo izađuje popis svih prijavitelja koji su zadovoljili propisane uvjete, čije se prijave upućuju na procjenu kvalitete kao i popis svih prijavitelja koji nisu zadovoljili propisane uvjete Poziva.

Također, Grad će pisanim putem obavijestiti sve prijavitelje koji nisu zadovoljili propisane uvjete o razlozima odbijanja njihove prijave.

    4.1. Ocjena prijava i donošenje odluke o dodjeli sredstava
Svaka pristigla i zaprimljena prijava za koju je utvrđeno da zadovoljava uvjete Javnog poziva, ocjenjuje se temeljem obrasca za procjenu kvalitete.
Ocjenu prijava programa/projekata/manifestacija udruga u kulturi izvršiti će Kulturno vijeće Grada Duge Rese imenovano od strane Gradonačelnika, KLASA: 024-05-01/22-01/02 od 29. ožujka 2023. godine.
Temeljem provedene procjene kvalitete prijave koje su zadovoljile uvjete Javnog poziva i ocjenu prijava, Povjerenstvo za pripremu i provedbu Javnog poziva, sastaviti će privremenu rang-listu odabranih programa/projekata/manifestacija prema bodovima koje su postigli u procesu procjene. 
Kako bi se izbjegli dodatni nepotrebni troškovi prilikom prijave na Javni poziv, davatelj financijskih sredstava može tražiti dodatnu dokumentaciju isključivo od prijavitelja koju su, temeljem postupka procjene prijava ušli na privremenu rang-listu odabranih programa/projekata/manifestacija za dodjelu sredstava.

Ukoliko prijavitelj ne dostavi traženu dodatnu dokumentaciju u traženom roku, njegova prijava će biti odbačena kao nevažeća.

Ukoliko se provjerom dodatne dokumentacije ustanovi da neko od prijavitelja ne ispunjava tražene uvjete, njegova prijava neće se razmatrati za postupak ugovaranja.

Prije konačnog potpisivanja ugovora s korisnikom sredstava, a temeljem procjene, Grad kao davatelj sredstava može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

Nakon provjere dostavljene dokumentacije, Kulturno vijeće predlaže konačnu listu odabranih programa/projekata/manifestacija za dodjelu sredstava na odlučivanje odgovornoj osobi davatelja financijskih sredstava.

Odluku o dodjeli financijskih sredstava donosi Gradonačelnik na temelju prijedloga Kulturnog vijeća koje ima savjetodavni karakter.
   4.2. Obavijest o donesenoj odluci o dodjeli financijskih sredstava
Rezultati Javnog poziva za financiranje projekata/programa/manifestacija udruga u kulturi  u 2027. godini biti će objavljeni na službenoj internetskoj stranici Grada Duge Rese www.dugaresa.hr u roku od 15 dana od dana donošenja Odluke gradonačelnika. 

Odluka  o dodjeli financijskih sredstava dostavlja se javnom objavom na mrežnim stranicama Grada.

Dostava se smatra obavljenom istekom osmog dana od dana javne objave.

   4.3. Mogućnost podnošenja prigovora
Prijavitelji koji su nezadovoljni rezultatima Javnog poziva mogu podnijeti prigovor.

Prigovor može podnijeti isključivo zakonski predstavnik organizacije prijavitelja.

Prigovor mora sadržavati sljedeće podatke: naziv podnositelja prigovora, naznaku akta protiv kojeg se prigovor podnosi, predmet prigovora, obrazloženje prigovora, potpis osobe ovlaštene za zastupanje organizacije prijavitelja ovjeren pečatom.

Prigovor koji je podnijela neovlaštena osoba, koji ne sadrži sve navedene podatke ili je dostavljen izvan propisanog roka, neće se razmatrati.

Prigovor se podnosi u pisanom obliku Povjerenstvu za prigovore, na adresu Trg sv. Jurja 1, Duga Resa, u roku od 8 dana od dana dostave pisane obavijesti o rezultatima Javnog poziva. Rok za donošenje odluke po prigovoru je 8 dana od dana primitka prigovora.
Postupak odlučivanja o prigovorima ne odgađa izvršenje Odluke o dodjeli financijskih sredstava ili daljnju provedbu Javnog poziva.

         4.4. Ugovor o financiranju/sufinanciranju
Grad Duga Resa i udruge kojima će se dodijeliti financijska sredstva zaključit će Ugovor o financiranju/sufinanciranju kojim će se regulirati međusobni odnosi, prava i obveze u vezi realizacije dodijeljenih sredstava (dinamika, visina, rok i način isplate potpore, rok provedbe, način i dinamika izvješćivanja o provođenju programa/projekta/manifestacije i utroška sredstava, obveze udruge u slučaju nenamjenskog trošenja potpore, obveza vraćanja neutrošenih sredstava i dr.).
U slučaju da je odobreno samo djelomično financiranje programa/projekata/manifestacija, Grad kao davatelj financijskih sredstava je obvezan s korisnikom financiranja pregovarati o stavkama proračuna programa/projekta. Obrazac proračuna čini sastavni dio Ugovora.
Grad će odobrena sredstva udrugama isplaćivati sukladno  sklopljenom Ugovoru o financiranju/sufinanciranju u 2027. godini koji se potpisuje između Grada Duge Rese kao davatelja financijskih sredstava i udruga kao korisnika istih, a sve sukladno članku 36. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN broj 26/15 i 37/21).

Ugovor o financiranju/sufinanciranju između Grada kao davatelja i udruge kao primatelja sredstava potpisuje se  u roku od 30 dana od dana donošenja odluke o dodjeli financijskih potpora  za programe/projekte udruga u kulturi.
Udruga postaje korisnik financiranja/sufinanciranja u trenutku potpisivanja ugovora s Gradom.
Ukoliko nešto nije regulirano ovim Uputama, primjenjuje se gore navedena Uredba te zakonski i podzakonski akti koji reguliraju ovo području. 
      4.5. Praćenje provedbe programa/projekta/manifestacije i namjenskog utroška sredstava
Korisnik je dužan voditi preciznu evidenciju svih računa nastalih tijekom provedbe programa/projekta/manifestacije.
U roku od mjesec dana nakon završetka provedbe programa/projekta/manifestacije, korisnik sredstava je dužan dostaviti opisno i financijsko izvješće o namjenskom utrošku sredstava putem  SOM aplikacije.
Predmetno izvješće udruga je obavezna dostaviti nadležnom tijelu najkasnije do 31. siječnja 2028. godine.

Grad Duga Resa kao davatelj sredstava ima pravo provesti kontrolu na licu mjesta kod korisnika tijekom koje je korisnik sredstava dužan predstavnicima Grada predočiti sve račune, računovodstvenu dokumentaciju i ostale prateće dokumente bitne za financiranje/sufinanciranje programa/projekta/manifestacije.

Kontrolu na licu mjesta kod korisnika Grad može obaviti tijekom provedbe programa/projekta/manifestacije ili unutar godinu dana nakon završetka provedbe.

5. DOKUMENTACIJa
Na mrežnim stranicama Grada objavljeni su sljedeći dokumenti koji čine sastavni dio dokumentacije Javnog poziva za 2027. godinu:

· Odluka gradonačelnika o raspisivanju Javnog poziva za predlaganje programa/projekata/manifestacija udruga u kulturi u 2027. godini
· Tekst Javnog poziva za dodjelu financijskih potpora programa/projekata/manifestacija udruga u kulturi u 2027. godini
· Pravilnik o financiranju programa i projekata od interesa za opće dobro koje provode udruge (Službeni glasnik Grada Duga Rese broj 05/15, 11/18 i 8/21)

Izrazi koji se koriste u dokumentaciji Javnog poziva za predlaganje programa/projekata/manifestacija udruga u kulturi u 2027. godini a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod. 

